Ontmoet ons SARIE/LUX Spark-paartjie | SARIE
Ontmoet ons SARIE/LUX Spark-paartjie	deur Lou-Ann
As jy ooit getwyfel het aan liefde met die eerste oogopslag, sal Carlo en Martiné Nolte se storie jou van plan laat verander. Martiné (27) en Carlo Nolte (30) het mekaar die eerste keer in 2011 tydens die landbouskou op Victoria-Wes gesien: hy ’n skaapboer van Loxton en sy ’n omgewingsouditeur van Port Elizabeth wat boere help om hidrobreking (fracking) te beveg.
Hul manier van doen Die Karoo is mooi, maar die plaaslewe is bitter stadig, vertel Carlo, en daarom moet hulle “kreatief raak” om die romanse lewend te hou. “Ons doen moeite om geleenthede by te woon, al is dit ver. Ons dink dinge uit om te doen en bederf mekaar gereeld,” sê hy. “Jy moenie in ’n groef verval of te gemaklik met mekaar raak in jul verhouding nie. Hou dinge interessant. Wees spontaan. Dís hoe jy die sprankel behou.”
Nie altyd maklik nie Wanneer dit by uitdagings kom, gesels hulle oor alles. “Ons probeer saam ’n oplossing vind,” sê hy. “Ons is nie bang om vir mekaar te sê: Jou plan gaan nie werk nie. Of as iets wat die ander een gedoen of gesê het die ander ontstel nie. Ons is mekaar se grootste kritici en grootste ondersteuners. Dis wat vir ons werk: kommunikasie en eerlikheid,” sê Martiné.